id en en en en id en en fr ms ca id en en en id en en fr ms ca id id id id id id id ms id id id id id ms id id ms id ms id id id id id id id id id id id id en id id ms id id ms en fi de en en nl en en en id id en id en id en ms fr en id id en en en id en en en it id ms ms ms id en en en en fa en en en en en en es en en ms en fr en en en en en id en en
Diriku, Agama Dan Tanahair Tercinta – Saifulislam.Com
Wednesday , October 5 2022
Saya sudah lama tidak mencoret apa-apa tentang politik Malaysia.
Sama ada kerana saya sedang berada jauh dari tanah air, atau kehilangan ‘faham’ tentang apa yang berlaku, kedua-duanya memberi maksud diam itu lebih baik daripada berkata-kata. Hanya memerhati, dan berbual dengan anak-anak tentang apa yang berlaku di tanah air, apa politiknya sehingga abi begitu nekad untuk berbuat sesuatu, tetapi melalui jalan pendidikan.
Kehidupan di Finland sangat berlainan.
Mungkin kerana kami berada jauh di utara. Tiada komuniti Malaysia, atau lebih khususnya Melayu Muslim. Semasa ini hanya saya bersama seorang lagi pelajar PhD merupakan pelajar Malaysia di University of Oulu. Serta seorang kakak yang berumahtangga dengan warga tempatan, untuk kami rasa punya jiran, di perantauan. Hidup di sini sibuk menguruskan matahari yang tidak terbit di musim sejuk, tidak tenggelam di musim panas, tiada kedai halal, waktu zohor 9 minit, Muslim sangat sedikit, dan kami melihat agama dari sudut yang tidak pernah dipandang sebelum ini, sejernih kali ini.
Apa yang makin menghairankan anak-anak ialah bukankah di Malaysia itu kuat agamanya, hingga semua benda terkait dengan agama? Maka jika kuat agama, kenapa banyak perbalahan, banyak pergaduhan, banyak kecurian, pembunuhan, penculikan, rumahtangga bercerai berai, sekolah penuh stress, dan 1MDB?
Akan diperkata, dikaji, apatah lagi selepas menonton Ozark di Netflix dan The Wizard of Lies di HBO.
Di Finland, banyak perbincangan kami mengenai agama dengan anak-anak beralih daripada soal fiqh, kepada soal nilai, keimanan, bagaimana memandang kehidupan, bagaimana agama berfungsi terhadap identiti mereka sebagai Muslim, di daerah yang sangat asing ini.
Finland adalah negara yang kering kerohanian. Segalanya Lā Ilāha.
Kami yang merangkak-rangkak, di atas salji, untuk terus dengan Illallāh.
Proses menunggu residence permit (visa anak-anak) pula memakan masa hampir setahun, berbanding jangka masa asal yang diberitahu oleh pihak imigresen Finland iaitu selama 6 bulan. Dalam tempoh menunggu itu, kami tidak boleh bermusafir keluar dari Finland. Keadaan ini menyebabkan rasa terasing dan terpisahnya kami daripada tanah air, dan negara-negara berdekatan yang ada komuniti Malaysia, begitu memuncak. Sebaik sahaja beroleh residence permit sejurus sebelum bermulanya musim cuti Krismas, kami anak beranak bermusafir ke United Kingdom dan Ireland untuk balik ‘kampung nombor 2’, dek ‘kampung nombor 1’ di tanah air yang terlalu jauh bagi kami anak beranak berbajet untuk bermusafir pulang.
Di United Kingdom, yang terkenal dengan daerah diaspora orang Malaysia, khabarnya mencecah 70 ribu orang, saya bertemu dengan ramai rakan. Bukan sekadar mengimbau kenangan, tetapi saya mengambil peluang atas kesarjanaan mereka untuk bertukar-tukar maklumat tentang perihal amalan Islam kami di Finland. Wacana-wacana membabitkan idea Post-Islamism oleh Asef Bayat turun diketengahkan untuk meletakkan kondisi saya, juga anak- beranak di dalam konteks yang munasabah. Islam yang bagaimanakah sebenarnya yang sedang kami tempuhi?
Tetapi, apa yang turut sama penting adalah kesedaran dan kefahaman mengenai politik semasa di Malaysia. Sebelum ke UK, saya membayangkan mungkin saya menjadi seorang rakyat Malaysia yang termenung di hujung dunia, tidak tahu hendak berpendirian apa, hanya mengeluh dan meratapi keadaan negara kita yang serba serbinya membimbangkan.
Kerana itu, selama ini saya meletakkan diri sebagai seorang guru, pendidik, yang hasrat islah diusahakan merentas apa sahaja kelompok. Sesiapa sahaja yang berminat dengan pendidikan, mahu berdiskusi mengenainya, saya sentiasa mahu bersama, tanpa peduli siapa dan apa latar belakangnya.
Saya sempat berprogram di London, Manchester dan Durham, selepas sekian lama tidak berceramah dan tidak dipanggil sebagai ‘ustaz’, selama mastautin kami di Kutub Utara. Terasa kekok hingga semasa berceramah tergigit lidah! Tetapi cukuplah untuk mengubat kerinduan majlis ilmu, yang suatu ketika dahulu sudah sebati dengan diri dan rutin hari ke hari. Terima kasih kepada semua tuan rumah dan penganjur yang mengusahakannya.
Saya bertemu dengan beberapa keluarga Malaysia yang bermastautin di UK. Sungguh, topik yang sering berulang-ulang adalah tentang pendidikan, kondisi anak-anak, bagaimana keberagamaan mereka menjelang usia remaja dan dewasa… kerisauan yang substantial. Di mana-mana pun, saya bersyukur kerana topik yang dibuka, sering mengenai keluarga dan pendidikan.
Walau bagaimana pun ia tidaklah memadam pendirian saya terhadap politik dan kenegaraan. Saya masih mengambil tahu dan mahu tahu. Saya punya tanggungjawab terhadap negara, justeru berkecuali bukanlah pendirian yang sejahtera. Mahu tidak mahu, selepas mana-mana sahaja pilihanraya, esok dan esok akan tiba dengan kesan-kesan keputusan yang dibuat pada hari yang penting tersebut, termasuk kesan tidak mengundi. Saya lebih rela berfikir tentang akibat undian yang salah, berbanding dengan kesalahan tidak mengundi, yang menghilangkan premis saya berfikir.
Pendirian untuk pilihanraya memerlukan kita berfikir tentang politik secara politik.
Ia tidak semestinya berasaskan pilihan yang sempurna dan ideal, tetapi perlulah yang paling berpijak di bumi yang nyata, yang manfaat terjangka mengatasi mudaratnya, dan pilihan yang bersifat politik, bukanlah seperti membeli kasut yang mesti sangat tepat saiznya dan kena dengan selera diri. Perkembangan terkini membingungkan ramai pihak, tetapi untuk diri saya, Insya-Allah ia jernih untuk menyuluh lorong peribadi.
Perbahasan di media sosial garang, sering tidak berakhlak, dan mensesiakan rasional. Justeru tidak sejahtera untuk saya menyumbang apa-apa di keriuhan media sosial. Selepas negara menempuh zaman yang melihat keputusan pilihanraya dipengaruhi oleh apa yang berlegar di internet, ini pula mungkin zaman keputusan banyak ditentukan oleh kampung, kawasan-kawasan FELDA dan daerah yang manusia masih berpegang dengan cara-cara yang asas dalam membuang undi.
Data-data sedang rancak berbicara.
Cukuplah ungkapan di Instagram berikut merumuskan keseluruhan penakulan saya terhadap keadaan semasa ini.
Aku sudah tidak lagi mengikat kesetiaan dengan serban, melindungi maruah dan harga diri dengan jubah, mengukur kebenaran dengan petikan nas di dalam hujah, atau sudah berapa kali berulang ke Mekah. . Lama sudah aku berkelana, di daerah tanpa al-Quran dan al-Sunnah, segalanya La Ilaha, hanya aku dan segelintir mengimani Illallah. . Di daerah asing ini korupsi hampir tiada, politiknya khidmat kepada massa, semua manusia itu sama, bagai ungkapan Nabi yang pernah bersabda. Pendidikan untuk semua, semua percuma, sama bagusnya. Kanak-kanak ke sekolah tanpa orang dewasa, bebas bermain tanpa bahaya. . Apa ertinya slogan Islam yang dibangga-bangga, kalau semua itu kosong daripada nilai dan makna. Kita khuatir musuh mengancam agama, ketika kitalah sumber kesumatnya. . Islam masih punya makna. Sesuatu yang hilang kecuali dengannya. Pada menghubung diri dengan Sang Pencipta, pada segala perbuatan ia diberi nilai dan makna. . Lepaskan diri daripada indoktrinasi orang agama. . Orang agama adalah orang, bukan agama. . #myfinlandmoment #postislamism #syahadah #substance
A post shared by Hasrizal (@iamhasrizal) on Jan 8, 2018 at 2:24am PST
Saya menyentuh hal-hal ini dengan isteri dan anak-anak.
Dari semasa ke semasa, mereka mahu tahu apa yang berlaku di tanah air dan apa pandangan saya mengenainya. Khalayak tetap saya, sepanjang hayat.
Pesan saya kepada anak-anak, kita perlu banyak bergaul dengan orang agama supaya kemudiannya kita faham bahawa ilmu agama, ketayap, tudung, jubah, bahasa Arab, pandai al-Quran dan merujuk hadith, bukan penghalang kepada jenayah wang dan kuasa.
Kita belajar semua itu untuk mengelokkan keberagamaan diri. Tetapi kita mesti masih seperti Rasulullah sallallahu alayhi wa sallam, meminta ihdinā al-shirāt al-mustaqīm, berkali-kali, setiap hari.
Setiap orang, selagi namanya orang, diuji dengan godaan-godaan ini. Selain mendoakan kemenangan Islam, doakanlah agar kita sentiasa di dalam petunjuk-Nya dan mati dalam husnul khatimah.
Mari kita mentaati Allah, di hujung benua ini.
Previous Membina Sempadan Minda dan Bahasa Dengan Video Logan Paul
Next Bantulah Kami Membalas Kejahatan Dengan Sesuatu Yang Lebih Baik
Gelombang ‘Buku Islamik’ Pusingan Seterusnya
APA ITU WANITA: SOALAN MUDAH JADI SUSAH DI ERA PASCA KEBENARAN
Bacaan Untuk Guru Baharu
Mendidik Anak Remaja: Semasa Semua Strategi Tidak Menjadi
Mendidik anak remaja di akhir zaman ini amat mencabar. Kita perlu bersaing dengan pelbagai faktor …
09/01/2018 at 6:25 PM
Sayu dan termotivasi membaca catatan ustaz ni. Maaf tidak berkesempatan bertemu sewaktu ziarah ustaz ke UK baru-baru ini disebabkan ahli keluarga kurang sihat dan cuaca yang agak mencabar. Apa pun, terima kasih sudi berkongsi apa yang bermanfaat untuk kami semua
12/01/2018 at 12:14 PM
terasing di bumi asing
bumi indah merancak renung dan fikir
ujian bagi orang beriman
itu lah nikmat yg benar
semoga bahagia ustaz sekeluarga
Leave a Reply to hisham AR Cancel reply
Your email address will not be published. Required fields are marked *
This site uses Akismet to reduce spam. Learn how your comment data is processed.
Follow me on Twitter
FB My Learning Journey
Arkib Mengikut Tahun Select Month July 2022  (2) June 2022  (1) May 2022  (4) March 2022  (2) February 2022  (3) January 2022  (3) December 2021  (5) November 2021  (2) October 2021  (3) September 2021  (2) July 2021  (2) May 2021  (3) April 2021  (2) March 2021  (7) January 2021  (6) December 2020  (1) November 2020  (5) September 2020  (1) August 2020  (1) June 2020  (9) May 2020  (8) April 2020  (10) March 2020  (10) February 2020  (4) January 2020  (3) December 2019  (1) November 2019  (1) October 2019  (4) September 2019  (1) August 2019  (3) July 2019  (3) June 2019  (4) May 2019  (8) April 2019  (7) March 2019  (9) February 2019  (6) January 2019  (1) December 2018  (5) November 2018  (1) October 2018  (4) September 2018  (4) August 2018  (4) July 2018  (3) June 2018  (1) May 2018  (20) April 2018  (12) March 2018  (3) February 2018  (4) January 2018  (5) December 2017  (2) November 2017  (1) October 2017  (2) September 2017  (5) August 2017  (2) July 2017  (2) June 2017  (5) May 2017  (4) April 2017  (2) March 2017  (5) February 2017  (3) January 2017  (1) December 2016  (4) November 2016  (2) October 2016  (2) September 2016  (1) August 2016  (1) July 2016  (3) June 2016  (1) May 2016  (2) April 2016  (7) February 2016  (1) January 2016  (1) November 2015  (2) October 2015  (1) September 2015  (1) August 2015  (2) July 2015  (3) June 2015  (4) May 2015  (5) April 2015  (1) March 2015  (5) February 2015  (6) January 2015  (10) December 2014  (12) November 2014  (9) October 2014  (4) September 2014  (2) August 2014  (1) July 2014  (11) June 2014  (7) May 2014  (10) April 2014  (14) March 2014  (7) February 2014  (18) January 2014  (22) December 2013  (7) November 2013  (8) October 2013  (3) September 2013  (1) August 2013  (1) July 2013  (21) June 2013  (1) May 2013  (1) April 2013  (4) March 2013  (24) February 2013  (5) January 2013  (7) December 2012  (11) November 2012  (13) October 2012  (16) May 2012  (1) June 2011  (1) February 2010  (4) January 2010  (4) September 2009  (6) August 2009  (1) July 2009  (1) June 2009  (1) May 2009  (1) April 2009  (1) February 2009  (1) December 2008  (1) November 2008  (1) October 2008  (3) September 2008  (2) July 2008  (2) May 2008  (1) April 2008  (1) March 2008  (2) December 2007  (4) October 2007  (2) September 2007  (5) July 2007  (1) June 2007  (1) May 2007  (1) April 2007  (2) March 2007  (1) June 2006  (2) May 2006  (1) October 2005  (3) September 2005  (1) August 2005  (1) September 7  (1)
Ikuti Perkongsian Saya di Youtube
Powered by WordPress | Designed by TieLabs
Saifulislam.Com © Copyright 2022, All Rights Reserved